ERW รูดเฉียด 9% นิวโลว์รอบ 4 เดือน เจอพิษทัวร์จีนหดหั่นเป้ารายได้ปีนี้เหลือโต 6%
นลท.เทขาย ERW รูดเฉียด 9% นิวโลว์รอบ 4 เดือน เจอพิษทัวร์จีนหดหั่นเป้ารายได้ปีนี้เหลือโต 6% จากเดิมคาด 10% ล่าสุด ณ เวลา 14.59 น. อยู่ที่ 6.30 บาท ลบ 0.60 บาท หรือ 8.70% สูงสุดที่ 6.90 บาท ต่ำสุดที่ 6.30 บาท ด้วยมูลค่าซื้อขาย 167.12 ล้านบาท
16 พ.ย. 2561

ผู้สื่อข่าวรายงานว่า บริษัท ดิ เอราวัณ กรุ๊ป จำกัด (มหาชน) หรือ ERW ล่าสุด ณ เวลา 14.59 น. อยู่ที่ 6.30 บาท ลบ 0.60 บาท หรือ 8.70% สูงสุดที่ 6.90 บาท ต่ำสุดที่ 6.30 บาท ด้วยมูลค่าซื้อขาย 167.12 ล้านบาท

โดย ราคาหุ้น ERW ปรับตัวลงต่ำสุดในรอบ 4 เดือน นับตั้งแต่ราคาหุ้นอยู่ที่ระดับ 6.20 บาท เมื่อวันที่ 2 ก.ค.2561
ขณะที่ นางสาวกันยะรัตน์ กฤษณเทวินทร์ รองกรรมการผู้จัดการและประธานเจ้าหน้าที่การเงิน ERW เปิดเผยว่า บริษัทปรับลดเป้าหมายรายได้ปี 61 เป็นเติบโต 5-6% จากเดิมที่ระดับ 10% เนื่องจากได้รับผลกระทบที่นักท่องเที่ยวจีนปรับตัวลดลง โดยสัดส่วนลูกค้าจีนของบริษัทอยู่ราว 15% ทำให้รายได้จากนักท่องเที่ยวจีนปีนี้ลดลงไปกว่า 20% อย่างไรก็ดี บริษัทเชื่อว่านักท่องเที่ยวจีนจะสามารถฟื้นตัวได้ดีในปี 62
สำหรับรายได้เฉลี่ยต่อห้องพัก (RevPar) ในปี 61 คาดว่าจะเติบโตราว 1-2% จากปีก่อน ส่วนอัตราการเข้าพัก (Occupancy Rate) คาดว่าจะอยู่ราว 79% จากปีก่อนที่ระดับ 81% ขณะที่ภายในสิ้นปีนี้บริษัทมีแผนการเปิดโรงแรมอีก 1 แห่งในฟิลิปปินส์ จำนวน 167 ห้อง ซึ่งจะส่งผลให้จำนวนโรงแรมทั้งหมดเพิ่มขึ้นเป็น 61 แห่ง
ขณะเดียวกันบริษัทคาดว่ารายได้ในช่วงไตรมาสที่ 4/61 จะเติบโตที่ระดับ 10% จากช่วงเดียวกันของปีก่อน หลังมีการปรับปรุงโรงแรม JW Marriot แล้วเสร็จในช่วงที่ผ่านมาและกลับมาเปิดดำเนินการแล้ว พร้อมรับช่วงไฮซีซั่นของธุรกิจและการท่องเที่ยว ทั้งนี้บริษัทประเมินแนวโน้มการฟื้นตัวที่ดีของนักท่องเที่ยวรัสเซีย ส่วนนักท่องเที่ยวจีนก็เริ่มกลับเข้ามาบ้างแล้ว
นอกจากนี้ ในปี 62 บริษัทวางงบลงทุนไว้ราว 3 พันล้านบาท เพื่อขยายการเปิดโรงแรมใหม่อีก 9 แห่ง ประกอบด้วย โรงแรม HOP INN ในไทยจำนวน 7 แห่ง, โรงแรม Mercure 1 แห่ง และโรงแรม ibis 1 แห่ง ซึ่งจะทำให้บริษัทมีจำนวนโรงแรมทั้งหมดเพิ่มขึ้นเป็น 70 แห่ง จำนวนรวม 9,559 ห้อง